Apple får brutale smæk af egen superfan

Den ellers Apple-venlige kommentator John Gruber retter en usædvanligt hård kritik mod tech-giganten efter annonceringen af nye Siri-funktioner, der viser sig langt fra klar.

Gruber, der normalt fremhæver positive aspekter ved Apple, beskylder virksomheden for at have præsenteret funktioner, der reelt er “vaporware” – altså funktioner, der blev fremvist, selvom de ikke eksisterede i fungerende form. Særligt tre funktioner, som blev stærkt promoveret under Apples udviklerkonference WWDC sidste år, får nu kritik: personlig kontekstforståelse, skærmbevidsthed og avancerede handlinger på tværs af apps.

I sin kritik indrømmer Gruber også selv at have overset tydelige advarselstegn allerede under WWDC-præsentationen. Han bemærker, at Apple slet ikke fremviste live-demonstrationer af disse ambitiøse funktioner, men alene viste en konceptvideo, hvilket burde have udløst “advarselslamper”. Gruber betegner denne type præsentation som direkte “bullshit” og mener, at det indikerer, at virksomheden er i “alvorlig uorden, måske endda krise.”

“Det Apple viste på WWDC, var ikke en demonstration. Det var en konceptvideo. Konceptvideoer er bullshit og et tegn på, at en virksomhed har alvorlige problemer,” lyder Grubers bemærkelsesværdigt hårde kritik.

Kritikken intensiveres yderligere af, at Apple efterfølgende også promoverede disse ufærdige funktioner i en reklamekampagne for iPhone 16, en kampagne som senere stille og roligt blev fjernet fra Apples platforme.

Apples troværdighed svækket

Gruber understreger, at Apples troværdighed er alvorligt svækket af sagen, idet virksomheden “har satset på en fortælling, der ikke var sand”, og mener, at dette er et alvorligt brud på virksomhedens tidligere høje standarder for troværdighed og kvalitet.

Han opfordrer Apples topchef, Tim Cook, til at handle resolut og enten kræve en løsning eller helt droppe projektet. Gruber trækker paralleller til Steve Jobs’ berømte håndtering af fejl og påpeger, at manglen på handling fra Cooks side kan føre til en alvorlig erosion af Apples virksomhedskultur.

Apple har selv erkendt, at de pågældende Siri-funktioner er blevet forsinket, men har endnu ikke offentliggjort en ny lanceringsdato.

Med til historien hører, at John Gruber er en del af den journalistiske “inderkreds”, der får tidlig adgang til Apples produkter og tjenester. Et faktum, der giver hans angreb mod tech-giganten endnu mere vægt; her er ikke tale om en forsmået journalist, der blot vil have hævn.

Apple får brutale smæk af egen superfan