iOS 27: Tre uger til Apples vigtigste styresystem i mange år

Sidste år var der meget snak om, hvor vigtig iOS lanceringen var – et nyt navn, et nyt lag maling i form af Liquid Glass, og generelt en lille overhaling. Men i praksis var der faktisk ikke meget nyt. Og Apples løfter fra 2024 om Apple Intelligence blev heller ikke indfriet ved den lejlighed. Om ca. tre uger starter Apple endnu engang den store marketingmaskine for at lancere deres nye styresystem iOS 27 ved deres årlige udviklerkonference, WWDC. Og denne gang vil det ikke være kosmetiske ændringer, der er fokus på – for nu skal AI svesken endelig på disken.

iOS 27 får fokus på AI, stabilitet og nye hardwarefunktioner i stedet for på stort visuelt redesign. Flere rapporter peger på, at Apple internt ser iOS 27 som en slags “Snow Leopard”-opdatering – altså en version der i høj grad handler om at rydde op i gamle systemer, forbedre performance og gøre platformen mere stabil.

Men det betyder altså ikke, at der mangler nye funktioner. Tværtimod ser Apple ud til at arbejde på store ændringer bag kulisserne, især omkring Siri, AI-integration, satellitfunktioner og foldbare produkter.

Og Siri er stadig den lidt retarderede elefant i rummet, der skal have en overhaling.

Mens Google, OpenAI og Microsoft har rykket sig ekstremt hurtigt de seneste år, føles Siri stadig som en assistent fra en helt anden æra. Den kæmper stadig med simple forespørgsler, misforstår kontekst og ender alt for ofte med bare at vise søgeresultater i stedet for faktisk at hjælpe. Sammenlignet med Gemini eller ChatGPT fremstår Siri ærligt talt stadig ret dum. Apple har i årevis lovet, at en smartere version er på vej, men i praksis er udviklingen gået langsomt.

Siri kan endelig blive markant mere intelligent

Det ser dog ud til at ændre sig med iOS 27. Flere rapporter peger på, at Apple arbejder på en langt mere avanceret version af Siri med bedre forståelse af apps, kontekst og brugerdata. Apple viste allerede tidligere funktioner, hvor Siri eksempelvis kunne finde information fra mails, beskeder og kalenderaftaler i samme forespørgsel, men funktionerne blev forsinket og ventes nu først at lande med iOS 27. Om ikke andet, så fordi Apple har lavet en aftale med Google om at bruge “hjernen” fra Gemini. Det er en typisk Apple strategi som de har brugt mange gange: Hvis de ikke kan lave det ordenligt internt, så køber de sig adgang til andres teknologi imens de så udvikler videre internt. Der er ikke tvivl om, at det at de måtte gå til Google var et pinligt nederlag, der har givet masser af skideballer internt – og der er heller ikke tvivl om, at Apple om et, to eller tre år smider Google ud igen for deres egen LLM. Men indtil da er det altså Gemini der bliver klædt ud som Siri du får når du trykker på AI knappen – i hvert fald som standard.

Meget tyder nemlig på, at Apple er på vej mod en langt mere åben AI-strategi. Brugerne kan muligvis vælge tredjepartsmodeller som Gemini eller Claude direkte som en del af Apple Intelligence i iOS 27.

Det er faktisk en ret stor ændring for Apple. Virksomheden har traditionelt forsøgt at kontrollere hele oplevelsen selv, men på AI-området er Apple kommet så langt bagud, at virksomheden tilsyneladende er nødt til at åbne platformen mere op.

Nye AI-funktioner til billeder og tastatur

Apple ventes også at udvide AI-funktionerne i Fotos-appen markant. Flere rygter peger på nye værktøjer som “Extend”, “Enhance” og “Reframe”, der blandt andet skal kunne udvide billeder med AI-genereret indhold, forbedre lys og farver automatisk eller ændre perspektiv i billeder efter de er taget.

Derudover arbejder Apple angiveligt på et langt smartere tastatur med mere avanceret autokorrektur og forslag, som flere sammenligner med Grammarly. Det er måske ikke den mest spektakulære funktion, men det er samtidig et område, hvor iPhone-tastaturet længe har haltet bagefter flere konkurrenter, og noget der kan betyde en del for dig som bruger.

Samtidig ser Apple ud til at fortsætte strategien med at lade så meget AI-behandling som muligt ske direkte på selve iPhone i stedet for i skyen. Det giver bedre privatliv og hurtigere respons, men betyder også, at flere funktioner sandsynligvis kun vil fungere på nyere modeller med kraftigere chips.

Foldbar iPhone og satellitfunktioner kan forme iOS 27

Et andet vigtigt område bliver sandsynligvis forberedelsen til nye typer hardware. Flere rapporter peger på, at Apple arbejder intensivt på en foldbar iPhone, og iOS 27 ventes at introducere nye multitaskingfunktioner og mere fleksible layouts, der minder mere om iPadOS.

Derudover tyder rygterne på store udvidelser af Apples satellitfunktioner. Blandt andet nævnes 5G-satellitforbindelse, Apple Maps via satellit og mulighed for at bruge satellitfunktioner i tredjepartsapps.

Apple ser samtidig ud til at fokusere langt mere på stabilitet end tidligere. iOS 26 blev flere steder kritiseret for fejl, performanceproblemer og et redesign, der ikke fungerede optimalt alle steder. Derfor forventer mange også, at iOS 27 bliver mere poleret og mindre eksperimenterende visuelt.

Det kan faktisk være præcis det, iPhone har brug for lige nu. Ikke nødvendigvis endnu flere halve AI-funktioner, men et system der føles hurtigere, mere stabilt og mere gennemtænkt end de seneste versioner.

iOS 27: Tre uger til Apples vigtigste styresystem i mange år