Apple vil være medejer af OpenAI

Når Apples AI-funktioner, Apple Intelligence, går i luften med iOS 18 i september måned, er det med OpenAI’s ChatGPT ombord. Men samarbejdet kan snart blive udvidet til et medejerskab. Apple forhandler nemlig om at investere i OpenAI, fortæller Wall Street Journal.

Lige nu er den gamle ærkerival Microsoft den største investor i OpenAI. Microsoft ejer 49 procent af selskabet. Hvor meget Apple vil investere, og hvor stor en ejerandel de skal have, fremgår ikke.

Også chipgiganten Nvidia, der er blevet et af verdens mest værdifulde selskaber på at sælge chips til at drive kunstig intelligens, er med i forhandlingerne.

Tidligere i denne uge inviterede Apple pressen til et event med titlen “It’s Glowtime”. Under eventet præsenteres årets generation af iPhones, men det forventes at netop kunstig intelligens bliver et omdrejningspunkt under eventet.

Således menes titlen at henvise til den nye AI-drevne udgave af Siri, der får skærmens kanter til at lyse op, når den aktiveres.

Læs mere: iPhone 16 lanceres 9. september.

Apple vil være medejer af OpenAI