Apple Intelligence går i luften om tre uger

Apple bud på kunstig intelligens, i vanlig Apple-stil omdøbt til Apple Intelligence, løb med opmærksomheden under både præsentationen af iOS 18 i juni måned og ved lanceringen af iPhone 16 familien i september. Men bortset fra betatestere er der endnu ikke nogen brugere, der har adgang til de hypede AI-funktioner.

Det var da også en noget forkrøblet iPhone 16 Pro, vi anmeldte, forud for salgsstarten i midten af september måned. “Nyhederne gør ikke, at den er et “must have”. I hvert fald ikke før Apple Intelligence kommer til EU,” skriver iNPUTs anmelder.

Det ændrer sig den 28. oktober, altså om præcis tre uger. Det mener i hvert fald Bloombergs Mark Gurman, der normalt er meget troværdig i Apple-spørgsmål. Her vil Apple tænde for funktionerne, så alle brugere kan få glæde af dem.

Eller, rettere, en del brugere kan få glæde af dem. Herhjemme tændes der nemlig ikke for noget som helst. For det første fordi Apple Intelligence endnu ikke forstår dansk. Men primært fordi Apple har udelukket EU-landende på grund af EU’s stramme datapolitik.

Derfor er heller ikke nogen, der forventer, at Apple Intelligence vil komme til Europa førend tidligst i slutningen af næste år. Og vi danskere må med stor sandsynlighed vente endnu længere på grund af vores lille sprogområde.

Opdateringen den 28. oktober vil ifølge Gurman byde på følgende funktioner:

Skriveredskaber.

Oversigt over notifikationer.

Oprettelse af Minder i Fotos.

Oprydning i fotobibliotek.

Til gengæld må man vente på den nye brugerflade til Siri (LLM-model), der først ankommer i foråret 2025. Den tætte integration af ChatGPT lade også vente på sig. Den vil angiveligt først komme sammen med iOS 18.2 opdateringen.

Apple Intelligence går i luften om tre uger